Fl-Indja: Mill-inqas 18-il persuna jmutu wara li jaqaf saqaf fuqhom waqt li kienu qed jistkennu taħtu mix-xita Mill-inqas 18-il persuna li kienu qed jattendu funeral fit-Tramuntana tal-Indja mietu wara li saqaf li kienu qed jistkennu mix-xita taħtu ġġarraf. Taħt is-saqaf, li jagħmel parti minn binja ta' krematorju fid-distrett ta' Ghaziabad, kien hemm miġburin mal-40 persuna. Ħaddiema tas-salvataġġ għamlu użu minn klieb biex isibu lill-persuni maqbudin taħt it-tifrik. Uħud mill-persuni li ġew salvati kienu deskritti li jinsabu f'qagħda kritika. Mhuwiex magħruf x'wassal biex iġġarraf is-saqaf, madankollu l-awtoritajiet qed jippjanaw li jinvestigaw l-inċident.